钦定古今图书集成/理学汇编/文学典/第060卷 > 唐彦谦
## 钦定古今图书集成/理学汇编/文学典/第060卷 > 唐彦谦

按《唐书唐俭传》：“俭裔孙彦谦，字茂业，多通技艺，尤工
为诗，负才无所屈。乾符末，避乱汉南。王重荣镇河中，
辟幕府，累表为副，历晋、绛二州刺史。重荣军乱，彦谦
贬兴元参军事，节度使杨守亮表为判官，迁副使，终
阆、壁二州刺史。”

按《旧唐书文苑传》：彦谦博学多艺，文词壮丽，至于书
画音乐博饮之技，无不出于辈流。尤能七言诗。少时
师温廷筠，故文格类之。光启末，王重荣为部下所害，
朝议责参佐，彦谦与书记李巨川俱贬汉中掾曹。时
杨守亮镇兴元，素闻其名，彦谦以本府参承。守亮见
之，喜握手曰：“闻尚书名久之矣，邂逅于兹。”翌日，署为
判官，累官至副使，阆、壁二郡刺史。卒于汉中。有诗数
百篇，礼部侍郎薛廷珪为之序，号《鹿门先生集》，行于
时。子涣，位亦至郡守。